《曾大母节孝承恩册为金楚畹御史》
明代·何吾驺

世界仗撑持，五色炼天补。匹妇能高千古事，叹息金家曾大母。

既称未亡人，扪阊喷血愫。失时祸火逼攒心，誓死相殉肯歧路。

还为藐孤留馀生，春雨秋霜哀雁度。低首字孤仰奉嫜，两指絣澼慈鸟哺。

夜中掩泣课儿书，用习岐黄昌后祚。志在活人不取金，隐携参术宁求富。

嗟哉无人不知天岂遥，天留多福畀吾婺。果然及母岳生申，当朝柱础金家孺。

七岁能文八岁诗，母揽左兮辄欢顾。咄嗟往事几何时，柱史霜威振鹓鹭。

新安泽被几万家，来仪朝阳拨云雾。念母苦贞未有闻，含悲特为重瞳诉。

帝命风世建厥坊，宅闾聿涣奎章誉。闻孙四代结怀开，母节一朝天下慕。

自今嘉谷政华滋，桂茁兰芽光始吐。嘱君百倍励公忠，为子为臣报恩遇。

上天逮照老孤孀，重兹致身誓无负。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。